Doležal, Andrej, minister dopravy a výstavby SR (2022-03-17):
Ďakujem pekne, pán predsedajúci. Vážený pán, páni poslanci, dovoľte, aby som v mene pána ministra Krajniaka odpovedal na vaše otázky. Od vypuknutia ozbrojeného konfliktu na Ukrajine do 16. 03. 2022 prekročilo hranice Slovenskej republiky viac ako 214 000 občanov Ukrajiny. O inštitút dočasného útočiska požiadalo 35 251 občanov Ukrajiny, z toho 19 636 dospelých, prevažne v produktívnom veku, tí sa delia na, prišlo takmer 17 000 žien, čo tvorí 86 %, a 2 700 mužov, čo tvorí takmer 14 %. O azyl požiadalo 137 občanov Ukrajiny, z toho 50 dospelých žien. Pre odhad, v krátkodobom horizonte predpokladáme príchod prevažne ukrajinských žien, čo koniec koncov dokazujú aj aktuálne údaje, ale zároveň predpokladáme aj výraznú jazykovú bariéru. Na základe týchto predpokladov je možné očakávať, že vhodné pracovné miesta pre prvú vlnu imigrácie z Ukrajiny budú také, ktoré nevyžadujú vysokú znalosť slovenského jazyka, alebo také, v ktorých už teraz pracujú občania Ukrajiny, ktorých prítomnosť uľahčí zvládnutie jazykovej bariéry. Z aktuálnych dát Ústredia práce, sociálnych vecí a rodiny vyplýva, že väčšina Ukrajiniek na Slovensku, cca 60 % podľa štatistickej kvalifikácie, podľa štatistickej klasifikácie zamestnaní ISCO-08 pracuje v hlavných triedach zamestnaní 8, to znamená operátori a montéri strojov, a 9, pomocní a nekvalifikovaní pracovníci. Očakávame, že väčšina voľných miest v týchto zamestnaniach bude môcť byť úspešne obsadená prichádzajúcimi Ukrajincami. V týchto kategóriách sa môže uplatniť približne 28 000 osôb. V ostatných hlavných triedach zamestnaní je pre úspešné pracovné uplatnenie sa občanov Ukrajiny potrebné jazykové vzdelávanie a doriešenie uznávania kvalifikácií, na ktorého zjednodušení už rezort školstva intenzívne pracuje. V tejto skupine predpokladáme priestor pre uplatnenie sa pre dodatočných približne 5 000 osôb. Ide najmä o hlavné triedy zamestnaní 7, to znamená kvalifikovaní pracovníci a remeselníci, a triedy 5, pracovníci v službách a obchode. Vo vyšších hlavných triedach zamestnaní vyžadujúcich si vyššiu kvalifikáciu, to sa týka najmä doktoriek, zdravotných sestier, špecialistiek v oblasti informačno-komunikačných technológií, odborných pracovníčok v priemysle a ďalších, je kľúčovým už spomínané zjednodušenie uznávania kvalifikácií. Inštitút dočasného útočiska umožňuje občanom Ukrajiny voľný prístup na trh práce, to znamená bez pracovného povolenia. Prichádzajúci občania Ukrajiny, ale aj iní štátni príslušníci tretích krajín, ktorým bolo udelené dočasné útočisko, tak môžu byť zamestnaní mimo štandardného postupu, t. j. nemusia žiadať o prechodný pobyt na účel zamestnania. Po administratívnej stránke je tým výrazne uľahčená možnosť ich okamžitého nástupu do zamestnania. Rezort práce v tejto súvislosti už zabezpečil preklad pracovného portálu Sluzbyzamestnanosti.gov.sk do ukrajinského jazyka. Aktuálne pripravujeme zmeny týkajúce sa možnosti vytvorenia profilu občanov Ukrajiny na tomto portáli či možnosť zadávania inzerátov v ukrajinskom jazyku. Okrem toho sa zaviedol systém koordinácie medzi úradmi práce, sociálnych vecí, rodiny a obcami, v ktorých odídenci bývajú, za účelom získavania informácií o záujme občanov Ukrajiny zamestnať sa a poskytovania informačno-poradenských služieb pri výbere vhodného zamestnania. Okrem toho na tzv. hotspotoch majú už dnes úrady práce, sociálnych vecí a rodiny svojich zamestnancov, ktorí poskytujú informácie o možnostiach zamestnania sa a pomoc pri hľadaní práce pre občanov Ukrajiny. Väčšina žiadateľov o dočasné útočisko je po dlhej a únavnej ceste, a preto služby úradov práce, sociálnych vecí a rodiny vyhľadávajú až po niekoľkých dňoch od svojho príchodu. Momentálne pripravujeme národný projekt osobitne cielený na podporu integrácie odídencov na trh práce. Na jednej strane sa prostredníctvom tohto projektu personálne posilnia úrady práce, sociálnych vecí a rodiny na zabezpečenie poskytovania včasných, adekvátnych a efektívnych informácií a poradenstva, plynulej komunikácie a spolupráce so zamestnávateľmi, samosprávou či neziskovými organizáciami. Na tento účel plánujeme priamo na úradoch práce, sociálnych vecí a rodiny zamestnávať aj občanov Ukrajiny ovládajúcich slovenský jazyk, resp. občanov ovládajúcich ukrajinský a slovenský jazyk. Ďalej budú v rámci tohto projektu poskytované ďalšie nástroje na podporu ich zamestnania, a to najmä rekvalifikačné kurzy, jazykové, odborné, mentoring, zapracovanie, príspevok na dochádzku za prácou alebo možnosť aktivácie formou dobrovoľníckej služby. Už len posledný odstavec. Na úvod budeme projekty financovať z prostriedkov štátneho rozpočtu, po schválení príslušnej legislatívy na úrovni EÚ a následnej úprave príslušných operačných programov, najmä, Integrovaného regionálneho operačného programu v gescii MIRI a Operačného programu Integrovaná infraštruktúra v gescii Ministerstva dopravy a výstavby Slovenskej republiky budeme následne refinancovať pomoc z prostriedkov EŠIF. Ďakujem, skončil som.